# Sammendrag: inntektsbortfall i bingobransjen

På oppdrag for Bransjeforeningen for samfunnsnyttig lotterivirksomhet (BSL) og Norges Bingo- og Lotteriforbund (NBLF), i tillegg til frittstående bingoentreprenører med bingohaller og leverandører, har Oslo Economics beregnet konsekvensene av inntektsbortfall i bingobransjen i forbindelse med høring av ny pengespillforskrift.

Kultur- og likestillingsdepartementet har lagt frem forslag til ny pengespillforskrift med utvidet høringsfrist 19. august 2022. Den nye pengespillforskriften skal blant annet erstatte gjeldene forskrift om bingo. Departementet foreslår å innføre flere tiltak for å senke risikoen og øke ansvarligheten ved bingo. De begrunner endringene med at databingo er blant de pengespillene i Norge med høyest andel risiko- og problemspillere. Ifølge den nye pengespilloven § 17 skal pengespill ikke ha høy risiko for spilleproblemer. Derfor mener departementet at det er nødvendig å endre innretningen på spillet slik at risikoen for spilleproblemer minskes.[[1]](#footnote-2)

Ifølge BSL og NBLF kan forskriftsendringene ha betydelig effekt på forventet omsetning hos bingo­entreprenørene. Det er flere tidligere eksempler på at forskriftsendringer har hatt betydning for omsetningen i spillbransjen. For bingohallene gjelder det at en viss andel av omsetningen skal gå til samfunnsnyttige formål. Samfunnsnyttige formål blir påvirket av forskriftsendringer, hvis de fører til lavere omsetning i bingohallene. Dersom bingohaller nedlegges som følge av inntektsbortfall vil støtten til de enkelte samfunnsnyttige formål bortfalle helt.

Model og resultater

På bakgrunn av data innsamlet av BSL og NBLF og antakelser om potensielt inntektsbortfall har Oslo Economics beregnet forventede virkninger av det foreslåtte lovforslaget. I analysen gjør vi ikke en helhetlig vurdering av reguleringen. Våre beregninger kan utelukkende benyttes til å beskrive effekten av fall i omsetning for bingoentreprenører og betydningen for utbetaling til samfunnsnyttige formål. Vi tar heller ikke stilling til hvordan den tapte omsetningen fra bingohallene eventuelt vil fordele seg på andre regulerte eller uregulerte pengespill.

Vi antar at forskriftsendringene vil føre til at omsetningen faller med 37,5 prosent i bingonæringen. I modellen beregner vi hvor mange bingohaller som må nedlegges som følge av fallende inntekt. Derfor vil omsetningsfallet i bingonæringen være høyere enn de direkte effektene av forskriftsendringen vil tilsi. Våre modellberegninger viser at konsekvensen av å innføre den foreslåtte reguleringen kan bety fall i omsetningen for bingobransjen på om lag 1,4 milliarder kroner, og at 31 haller må nedlegges. Det betyr et vesentlig bortfall av inntekter for flere samfunnsnyttige formål. I alt kan forskriftsendringen bety at det årlig utbetales om lag 72 millioner kroner mindre til samfunnsnyttige formål, dels som følge av at bingohaller legges ned og dels som følge av at bingohaller får lavere omsetning (se Tabell 1).

Tabell 1: Resultater fra modellberegninger

|  |  |  |  |
| --- | --- | --- | --- |
|  | Antall bingohaller | Brutto omsetning (millioner kroner) | Til lagene (millioner kroner) |
| Før regulering | 227 | 3 580 | 181 |
| Etter regulering | 197 | 2 150 | 109 |
| Forventet fall | 31 (*14 %*) | 1 430 (*40 %*) | 72 (*40 %*) |

Kilde: Beregninger av Oslo Economics på bakgrunn av regnskapstall for bingohaller i Norge og data fra proff.no

Det er vesentlig usikkerhet knyttet til forutsetningene om omsetningsfall. I analysen gjør vi derfor sensitivitetsberegninger av effekten av forskriftsendringen dersom omsetningsfallet blir både lavere og høyere enn antatt. I minimumsscenarioet anslår vi at 6 haller vil gå konkurs og at det vil utbetales om lag 35 millioner mindre til samfunnsnyttige formål. I maksimumsscenarioet anslår vi at 74 haller går konkurs – noe som vil bety at det blir utbetalt 123 millioner kroner mindre til formålene (se Tabell 2).

Tabell 2: Antakelser og resultater fra sensitivitetsberegninger

|  |  |  |  |
| --- | --- | --- | --- |
|  | Minimumscenario | Hovedscenario | Maksimumscenario |
| **Antakelser i sensitivitetsberegninger** | | | |
| 30-sekunders regelen | - 10 % | - 15 % | - 25 % |
| Regel om registrerte spill | - 5 % | - 12,5 % | - 20 % |
| Tapsgrense | - 5 % | - 10 % | - 20 % |
| Diversjonsrate | 100 % | 50 % | 0 % |
| Redusert driftsmargin | 0 % | - 10 % | - 25 % |
| **Resultater fra sensitivitetsberegninger** | | | |
| Antall nedleggelser (antall bingohaller tilbake) | 6 (221) | 31 (196) | 74 (153) |
| Omsetningsfall (millioner kroner) | 680 | 1 432 | 2 434 |
| Omsetningsfall (prosent) | 19 % | 40 % | 68 % |
| Redusert utbetaling til samfunnsnyttige formål (millioner kroner) | 35 | 72 | 123 |
| Redusert utbetaling til samfunnsnyttige formål (prosent) | 19 % | 40 % | 68 % |

Kilde: Beregninger av Oslo Economics på bakgrunn av regnskapstall for bingohaller i Norge og data fra proff.no

1. Forslag til ny forskrift om pengespill og forslag til endringer i enkelte andre forskrifter, Regjeringen (2022). [↑](#footnote-ref-2)